[pic] | EVROPSKA KOMISIJA |

Bruselj, 22.3.2010

COM(2010)99 konč.

2008/0192 (COD)

SPOROČILO KOMISIJE EVROPSKEMU PARLAMENTU v skladu s členom 294(6) Pogodbe o delovanju Evropske unije o

stališču Sveta v prvi obravnavi z namenom sprejetja predloga Direktive Evropskega parlamenta in Sveta o uporabi načela enakega obravnavanja moških in žensk, ki opravljajo samostojno dejavnost, in o razveljavitvi Direktive Sveta 86/613/EGS

2008/0192 (COD)

SPOROČILO KOMISIJE EVROPSKEMU PARLAMENTU v skladu s členom 294(6) Pogodbe o delovanju Evropske unije o

stališču Sveta v prvi obravnavi z namenom sprejetja predloga Direktive Evropskega parlamenta in Sveta o uporabi načela enakega obravnavanja moških in žensk, ki opravljajo samostojno dejavnost, in o razveljavitvi Direktive Sveta 86/613/EGS

OZADJE

Komisija je 3. oktobra 2008 sprejela predlog Direktive o uporabi načela enakega obravnavanja moških in žensk, ki opravljajo samostojno dejavnost, in o razveljavitvi Direktive 86/613/EGS (COM(2008) 636).

Predlog je bil 3. oktobra 2008 predložen Evropskemu parlamentu in Svetu.

Evropski ekonomsko-socialni odbor je mnenje sprejel 24. marca 2009.

Evropski parlament je mnenje sprejel v prvi obravnavi 6. maja 2009.

Na razpravi na plenarnem zasedanju je Komisija sprejela stališče o predlaganih spremembah. Komisija ni sprejela uradnega predloga, spremenjenega v skladu z mnenjem Evropskega parlamenta.

Svet je sprejel stališče v prvi obravnavi 8. marca 2010 s kvalificirano večino.

CILJ PREDLOGA KOMISIJE

Cilj tega predloga je spremeniti pravni okvir Skupnosti za uporabo načela enakega obravnavanja moških in žensk glede samozaposlenih delavcev in njihovih zakoncev.

Predlog bistveno spreminja direktivo, ki je v veljavi od leta 1986. Prvič, razširja pojem zakoncev, tako da mu doda življenjske partnerje, v kolikor takšne partnerje priznava nacionalna zakonodaja. Drugič, predlog določa, da mora biti zakonec, ki pomaga samozaposleni osebi, zaradi svojega prispevka k dejavnosti družinskega podjetja na lastno zahtevo upravičen do enake ravni socialne zaščite kot samozaposleni delavec. Predlog poleg tega določa, da so lahko samozaposlene delavke in zakonske partnerke, ki pomagajo samozaposlenim osebam, na lastno zahtevo upravičene do porodniškega dopusta, ki traja enako dolgo, kot je določeno z direktivo o varstvu nosečih delavk (14 tednov), ter do nadomestila plače na ravni, ki je načeloma enaka nadomestilu, prejetemu v primeru bolezni.

PRIPOMBE NA STALIŠČE SVETA V PRVI OBRAVNAVI

Kratke splošne opombe

Komisija ugotavlja, da se stališče Sveta v prvi obravnavi znatno razlikuje od predloga Komisije in mnenja Evropskega parlamenta, zlasti v zvezi s socialno zaščito zakoncev, ki samozaposlenim osebam pomagajo pri izvajanju njihovih dejavnosti. Komisija in Evropski parlament menita, da morajo biti zakonci, ki samozaposlenim osebam pomagajo pri izvajanju njihovih dejavnosti, upravičeni do enake ravni socialne zaščite kot samozaposleni delavci, stališče Sveta pa se omejuje na zagotavljanje dostopa do „socialne zaščite“ za takšne zakonce, ki pomagajo.

Stališče Sveta je v zvezi s porodniškim dopustom za samozaposlene delavce in zakonce, ki pomagajo samozaposlenim osebam, bližje spremembi, ki jo je sprejel Evropski parlament in s katero se je Komisija strinjala, ter vsebuje načelo prilagajanja posebnim potrebam zadevnih oseb. Vendar se stališče Sveta o členu 7(3) glede ustrezne ravni nadomestila med porodniškim dopustom še bolj oddaljuje od stališč Komisije in Evropskega parlamenta.

Rezultat sprememb, ki jih je Evropski parlament sprejel v prvi obravnavi

Spremembe, vključene v spremenjeni predlog in v stališče Sveta v prvi obravnavi

Stališče Sveta povzema naslednje spremembe predloga, ki jih je sprejel Evropski parlament, Komisija pa se je z njimi strinjala:

– sprememba 12: dopolnitev člena o pozitivnih ukrepih z jasnim sklicevanjem na spodbujanje ženskega podjetništva;

– sprememba 13: vsebinsko pojasnilo glede pogojev za ustanovitev podjetja;

– sprememba 15: s strani Sveta sprejeto besedilo podrobneje določa način prilagajanja posebnim potrebam samozaposlenih delavk in zakonskih partnerk, ki pomagajo samozaposlenim osebam,

– sprememba 18: priznanje dela zakoncev, ki samozaposlenim osebam pomagajo pri izvajanju njihovih dejavnosti, se navede v uvodni izjavi 7 s strani Sveta sprejetega besedila;

– sprememba 22: dopolnitev glede pristojnosti nacionalnih organov, odgovornih za izmenjavo informacij na področju enakosti z istovrstnimi evropskimi organi;

– sprememba 23: novi člen o vključevanju načela enakosti žensk in moških;

– sprememba 27: zahtevane „posebne težave“ za zagotovitev upravičenosti do dodatnega obdobja za izvedbo Direktive;

– sprememba 28: dodatni novi člen o naravi „minimalnih zahtev“ predloga.

Spremembe, ki so vključene v spremenjeni predlog, vendar niso zajete v stališče Sveta v prvi obravnavi

– spremembi 21 in 22 o organu, odgovornem za enakost: Komisija se je s spremembami načeloma strinjala. Svet je kljub temu želel besedilo te standardne določbe uskladiti z najnovejšim besedilom o enakosti med moškimi in ženskami (prenovljena direktiva[1]). Komisija se je s tem načelom strinjala.

Nove določbe, ki jih je uvedel Svet, in stališče Komisije v zvezi s tem

Dve določbi stališča Sveta v prvi obravnavi je treba posebej izpostaviti, saj se bistveno razlikujeta od predloga Komisije in mnenja Evropskega parlamenta. To sta člen 6 in člen 7(3) besedila stališča Sveta, ki se nanašata na socialno zaščito zakoncev, ki samozaposlenim osebam pomagajo pri izvajanju njihovih dejavnosti, ter nadomestilo med porodniškim dopustom za samozaposlene delavke in zakonske partnerke, ki pomagajo samozaposlenim osebam pri izvajanju njihovih dejavnosti.

Komisija je v zvezi s členom 6 branila svoj predlog, da se zakoncem, ki samozaposlenim osebam pomagajo pri izvajanju njihovih dejavnosti, omogoči enaka raven socialne zaščite kot samozaposlenim delavcem. Zakonci, ki samozaposlenim osebam pomagajo, običajno sodelujejo pri dejavnostih podjetja, zato kakršen koli drugačen pristop najbrž ne bi dosegel cilja predloga, ki je uresničiti načelo enakega obravnavanja žensk (velika večina zakoncev, ki pomagajo, je žensk) in moških (večina samozaposlenih – 2/3 – je moških).

Med pogajanji v Svetu je postalo jasno, da veliko število držav članic nasprotuje vsakršni primerjavi ravni zaščite, ki jo imajo samozaposlenih delavci, s tisto, ki jo imajo zakonci, ki samozaposlenim osebam pomagajo. Komisija je zato poudarila, da je bilo sicer njeno besedilo bistveno spremenjeno, zaradi česar je postalo manj ambiciozno, vendar bo kljub temu podprla spremembe, kar bo Svetu omogočilo dosego političnega soglasja, ki bi ga bilo brez tega nemogoče doseči. Komisija je poleg tega menila, da s strani Sveta sprejeto besedilo dejansko izboljšuje sedanji položaj samozaposlenih delavcev in tudi zakoncev, ki samozaposlenim osebam pomagajo. Nova določba o nadomestilu med porodniškim dopustom glede samozaposlenih delavcev in zakoncev, ki samozaposlenim osebam pomagajo, prvič na ravni Unije uvaja pravico do nadomestila, ki omogoča prekinitev dela za vsaj 14 tednov. Glede specifičnega vprašanja zakoncev, ki pomagajo samozaposlenim osebam, in življenjskih partnerjev bi s strani Sveta sprejeta določba tem osebam omogočila pravico dostopa do socialne zaščite v njihovem lastnem imenu, ne glede na vrsto sistema in upravičenost do morebitne „izpeljane“ zaščite (prek samozaposlenega delavca).

Komisija je upoštevala tudi dejstvo, da zaradi načelnega nasprotovanja dveh držav članic vsakršni zakonodaji na tem področju Svet odločitve ne bo mogel sprejeti soglasno.

Na zasedanju Sveta Evropske unije 30. novembra 2009 je Predsedstvo spremenilo svoj kompromisni predlog tako, da je dodalo predlog, ki prepušča izbiro ravni nadomestila med porodniškim dopustom državam članicam. Tudi v tem primeru Komisija ni nasprotovala, da ne bi onemogočila političnega soglasja v Svetu.

SKLEP

Komisija glede na zgoraj povedano meni, da stališče Sveta v prvi obravnavi sicer ne ustreza nekaterim bistvenim ciljem njenega predloga, vendar kljub temu meni, da je edini način nadaljevanja postopka, da ne nasprotuje besedilu stališča Sveta v prvi obravnavi.

[1] Direktiva 2006/54/ES Evropskega parlamenta in Sveta z dne 5. julija 2006 o uresničevanju načela enakih možnosti ter enakega obravnavanja moških in žensk pri zaposlovanju in poklicnem delu (preoblikovano), UL L 204, 26.7.2006, str. 23.